Heated Rivalry

Heated Rivalry ir romantisks sporta drāmas kvīr-seriāls, kura scenārija autors, režisors un izpildproducents ir Džeikobs Tīrnijs. Uzņemts Kanādas straumēšanas platformai Crave pēc Reičelas Rīdas romānu sērijas Game Changers motīviem.

Seriāls vēsta par diviem konkurējošiem profesionāliem hokejistiem, kanādieti Šeinu Holanderu, ko atveido Hadsons Viljamss, un krievu Iļju Rozanovu, ko atveido Konors Storijs. Abu publiskā sāncensība uz ledus slēpj savstarpēju kaisli un romantiku.

Pirmās sezonas pirmizrāde straumēšanas platformā Crave notika , un tā bija pieejama straumēšanai arī HBO Max ASV un Austrālijā, Neon Jaunzēlandē un Movistar Plus+ Spānijā. Seriāls saņēma kritiķu atzinību ar uzslavām par režiju, scenāriju, galvenās lomas atveidojošo aktieru sniegumu un saspēli. Tāpat tas strauji ieguva arī plašu skatītāju auditoriju, kļūstot par Crave visu laiku skatītāko pārraidi, kā arī par HBO Max visu laiku skatītāko no citas raidorganizācijas iegūto seriālu. Dažos plašsaziņas līdzekļos seriāls raksturots kā "pasaules mēroga sensācija" un "negaidīts hits kritiķu vidū".

 Crave paziņoja par seriāla atjaunošanu otrajai sezonai.

 Sižets 
Notikumu centrā ir divi Nacionālās hokeja līgas hokejisti, kas spēlē savstarpēji konkurējošās komandās: harismātiskais Šeins Holanders no Monreālas Metros un impulsīvais Iļja Rozanovs no Bostonas Raiders. Abu savstarpējā sāncensība uz ledus pārvērš hokeja spēles par patiesām cīņām par labākā hokejista titulu, kas piesaista miljoniem skatītāju uzmanību un veicina atspoguļojumu masu medijos. Tomēr aizkulisēs viņi izveido intīmas, sākotnēji gadījuma rakstura seksuālas attiecības, ko neviens no viņiem nespēj uzdrošināties publiski atklāt.

 Lomās 

 Galvenajās lomās 
 Hadsons Viljamss kā Šeins Holanders, Otavā dzimis japāņu izcelsmes kanādiešu hokejists un Monreālas Metros kapteinis;
 Konors Storijs kā Iļja Grigorjevičs Rozanovs, Maskavā dzimis krievu hokejists un Bostonas Raiders kapteinis;
 Fransuā Arno kā Skots Hanters, amerikāņu hokejists un Ņujorkas Admirals kapteinis;
 Robijs Greiems Kuncs kā Kristofers "Kips" Greidijs, barista smūtiju kafejnīcā Straw+Berry;
 Kallans Poters kā Heidens Paiks, Šeina komandas biedrs un labākais draugs;
 Kristīna Čanga kā Jūna Holandere, Šeina māte;
 Dilans Volšs kā Deivids Holanders, Šeina tēvs;
 Koltons Stjuarts kā Kārters Vons, Skota komandas biedrs un labākais draugs.

 Otrā plāna lomās 
 Ksenija Daniela Hamatova kā Svetlana Sergejevna Vetrova, Iļjas tuva draudzene, kuru starpā pastāv gadījuma rakstura seksuālas attiecības;
 Kamilla Kovala kā Džekija Paika, Heidena sieva;
 Franko Lopresti kā Klifs Marlo, Iļjas komandas biedrs;
 Jaroslavs Poverlo kā pulkvedis Grigorijs Rozanovs, Iļjas tēvs un likumsargs ar plašiem sakariem;
 Slaviks Rogozins kā Aleksejs Grigorjevičs Rozanovs, Iļjas brālis, kurš pastāvīgi lūdz viņam finansiālu atbalstu;
 Bendžamins Rojs kā Džejdžejs Daženē, Šeina komandas biedrs;
 Bjanka Nugara kā Marija Villanueva, Kipa kolēģe un draudzene;
 Brendons Ešs-Muhameds kā Šons, Kipa draugs;
 Metjū Finlans kā Kails Svifts, bārmenis bārā The Kingfisher;
 Nadīna Baba kā Elena Riga, Kipa labākā draudzene;
 Mets Gordons kā Džordžs Greidijs, Kipa tēvs;
 Sofija Nelisa kā Roza Lendrija, slavena aktrise, ar kuru Šeins iesaistās romantiskās attiecībās.

 Novērtējums 
Recenziju apkopošanas platforma Rotten Tomatoes, pamatojoties uz 27 kritiķu recenzijām, ziņoja par 98% kritiķu novērtējumu. Metacritic, kas izmanto vidējo vērtējumu, pamatojoties uz 5 kritiķu recenzijām, seriālu novērtēja ar 71 no 100 punktiem, kas norāda uz "kopumā pozitīvām" atsauksmēm.

Kritiķi atzinību veltīja Viljamsa un Storija sniegumam un savstarpējai saspēlei. Par godu abu aktieru sniegumam pirmās sezonas finālā TVLine izvirzīja Viljamsu un Storiju kopīgam titulam "nedēļas aktieri", kamēr Slash Film to nosauca par gada labāko izrāvienu aktierspēlē.

Deivids Kabaljero no Collider seriālam piešķīra vērtējumu 8 no 10, akcentējot veiksmīgu varoņu sākotnējo attīstību gan kā indivīdiem, gan arī kā potenciālam pārim, kā arī ievērojamo, taču pieejamo hokeja integrēšanu stāstā. Džeimss Kelehers Nestraks no The Globe and Mail slavēja Tiernija scenāriju un režiju, paužot, ka viņš "izvelk homofobijas nianses hokejā attēlotajā laika periodā (pirmās divas epizodes aptver 2008.—2014. gadu) un kultūras izaicinājumus būt neatklātam kvīram Kanādā vai Krievijā, nevienā brīdī neslidojot pārāk tuvu sociālo jautājumu drāmas zonai". Kaija Šunjata no RogerEbert.com seriālu aprakstīja kā "revolucionāru" un nosauca to par "vienu no gada visizklaidējošākajām seriāliem", kā arī par "gada nozīmīgāko kvīru seriālu".

Dažu nedēļu laikā pēc seriāla 1. sezonas sākuma komentētāji sāka atzīmēt pārraides ietekmi gan kā kvīru stāstam, gan arī kā romantiska romāna ekranizējumam. Pēc pirmo divu sēriju pārraidīšanas Harper's Bazaar to iekļāva starp visu laiku labākajiem kvīru televīzijas seriāliem. Līdz 2025. gada beigām Cosmopolitan, New York Post, Refinery29, The Seattle Times un Toronto Star to ierindoja savos gada labāko seriālu sarakstos. Plašsaziņas līdzekļi atzīmēja arī tā pievilcību hokeja fanu vidū. Tā, piemēram, Vogue Adria un InsideHook norādīja uz netoksiskas vīrišķības piemēru hokejā — bijušo hokejistu vadīto raidierakstu Empty Netters, kas entuziastiski atspoguļoja seriālu Heated Rivalry.

Sevišķu kritiķu atsaucību iemantoja piektā sērija "Es ticēšu jebkam" (). Toms Smits no Vulture un Mads Misasi no Tell-Tale TV piešķīra sērijai piecas no piecām zvaigznēm, kamēr Kodijs Šulcs no Show Snob aprakstīja to kā "meistarklasi stāstniecībā" un vienu no visu laiku izcilākajām seriālu epizodēm. Vitnija Evansa no TV Fanatic izcēla sērijas struktūru un ritmu, kā arī aktiera Konora Storija sniegumu, izceļot viņa krievu akcentu un skatuves klātbūtni. Lizete Lanuza Saenza publikācijai Fangirlish rakstīja, ka tā ir viena no labākajām seriālu epizodēm 2025. gadā un pievērsa uzmanību gan Viljamsa un Storija sniegumam, gan režijai, scenārijam, kinematogrāfijai un kadru izgaismošanai. Savukārt viņas kolēģe Lira Heila uzsvēra intimitātes atspoguļojumu šajā epizodē kā paraugu citiem romantiskiem stāstiem televīzijā. Bīdžejs Kolandželo no Slash Film slavēja Viljamsa, Storija un Sofijas Nelisas aktierspēli un izteicās, ka seriāls un Storijs ir cienīgi saņemt Emmy nominācijas.

 Atsauces 

Kategorija:Kanādas televīzijas seriāli